CELEX: 
Language: mt
Date: 2012-07-27 00:00:00
Title: 2012/441/KE: Deċiżjoni tal-Kunsill tad- 9 ta’ Ottubru 2009 dwar l-iffirmar u l-applikazzjoni provviżorja ta’ Protokoll li jemenda l-Ftehim Ewro-Mediterranju dwar is-Servizzi tal-Ajru bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra, sabiex jittieħed kont tal-adeżjoni mal-Unjoni Ewropea tar-Repubblika tal-Bulgarija u tar-Rumanija#Protokoll li jemenda l-Ftehim Ewro-Mediterranju dwar is-Servizzi tal-Ajru bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra, sabiex jittieħed kont tal-adeżjoni mal-Unjoni Ewropea tar-Repubblika tal-Bulgarija u tar-Rumanija

27.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 200/24
            
         DEĊIŻJONI TAL-KUNSILL
   tad-9 ta’ Ottubru 2009
   dwar l-iffirmar u l-applikazzjoni provviżorja ta’ Protokoll li jemenda l-Ftehim Ewro-Mediterranju dwar is-Servizzi tal-Ajru bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra, sabiex jittieħed kont tal-adeżjoni mal-Unjoni Ewropea tar-Repubblika tal-Bulgarija u tar-Rumanija
   (2012/441/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunitajiet Ewropej u b’mod partikolari l-Artikolu 80(2), flimkien mal-Artikolu 300(2), mal-ewwel subparagrafu tal-Artikolu 300(3) u mal-Artikolu 300(4),
   Wara li kkunsidra t-Trattat ta’ Adeżjoni tar-Repubblika tal-Bulgarija u tar-Rumanija, u partikolarment l-Artikolu 6(2) tiegħu,
   Wara li kkunsidra l-proposta tal-Kummissjoni,
   Wara li kkunsidra l-Opinjoni tal-Parlament Ewropew,
   Billi:
   
               (1)
            
            
               Fil-5 ta’ Diċembru 2004, il-Kunsill awtorizza lill-Kummissjoni tinnegozja Ftehim Ewro-Mediterranju dwar is-Servizzi tal-Ajru bejn il-Komunità Ewropea u l-Istati Membri kollha tagħha, minn naħa waħda, u r-Renju tal-Marokk, min-naħa l-oħra.
            
         
               (2)
            
            
               Il-Ftehim Ewro-Mediterranju dwar is-Servizzi tal-Ajru bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra (minn hawn ’il quddiem “il-Ftehim”), ġie ffirmat fi Brussell fit-12 ta’ Diċembru 2006 (1).
            
         
               (3)
            
            
               It-Trattat ta’ Adeżjoni tar-Repubblika tal-Bulgarija u tar-Rumanija mal-Unjoni Ewropea, ġie ffirmat fil-Lussemburgu fil-25 ta’ April 2005 u daħal fis-seħħ fl-1 ta’ Jannar 2007.
            
         
               (4)
            
            
               Huwa meħtieġ Protokoll li jemenda l-Ftehim sabiex jittieħed kont tal-adeżjoni taż-żewġ Stati Membri ġodda.
            
         
               (5)
            
            
               Il-Protokoll ġie nnegozjat mill-partijiet fid-19 ta’ Marzu 2007.
            
         
               (6)
            
            
               Il-Protokoll għandu jiġi ffirmat provviżorjament, suġġett għat-tlestija tal-proċeduri għall-konklużjoni tiegħu,
            
         JIDDEĊIEDI:
   Artikolu 1
   1.   L-iffirmar tal-Protokoll li jemenda l-Ftehim Ewro-Mediterranju dwar is-servizzi tal-ajru bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra, sabiex jittieħed kont tal-adeżjoni mal-Unjoni Ewropea tar-Repubblika tal-Bulgarija u tar-Rumanija (minn hawn ’il quddiem imsejjaħ “il-Protokoll”), huwa b’dan approvat f’isem il-Komunità Ewropea, suġġett għall-konklużjoni tal-imsemmi Protokoll.
   2.   It-test tal-protokoll huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna jew persuni li jkunu awtorizzati jiffirmaw il-Protokoll f’isem il-Komunità Ewropea u l-Istati Membri tagħha, suġġett għall-konklużjoni tiegħu.
   Artikolu 3
   Suġġett għar-reċiproċità u sakemm jitlestew il-proċeduri għall-konklużjoni formali tiegħu, il-Protokoll għandu japplika fuq bażi provviżorja mid-data tal-iffirmar tiegħu mill-Partijiet.
   Artikolu 4
   In-notifika prevista fl-Artikolu 4(1) tal-Protokoll għandha ssir mill-Kunsill.
   
      Magħmul fil-Lussemburgu, id-9 ta’ Ottubru 2009.
      
         
            Għall-Kunsill
         
         
            Il-President
         
         Å. TORSTENSSON
      
   
   
      (1)  ĠU L 386, 29.12.2006, p. 55.
   
      PROTOKOLL
      li jemenda l-Ftehim Ewro-Mediterranju dwar is-Servizzi tal-Ajru bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra, sabiex jittieħed kont tal-adeżjoni mal-Unjoni Ewropea tar-Repubblika tal-Bulgarija u tar-Rumanija
      IR-RENJU TAL-BELĠJU,
      IR-REPUBBLIKA TAL-BULGARIJA
      IR-REPUBBLIKA ĊEKA,
      IR-RENJU TAD-DANIMARKA,
      IR-REPUBBLIKA FEDERALI TAL-ĠERMANJA,
      IR-REPUBBLIKA TAL-ESTONJA,
      L-IRLANDA,
      IR-REPUBBLIKA ELLENIKA,
      IR-RENJU TA’ SPANJA,
      IR-REPUBBLIKA FRANĊIŻA,
      IR-REPUBBLIKA TALJANA,
      IR-REPUBBLIKA TA’ ĊIPRU,
      IR-REPUBBLIKA TAL-LATVJA,
      IR-REPUBBLIKA TAL-LITWANJA,
      IL-GRAN DUKAT TAL-LUSSEMBURGU,
      IR-REPUBBLIKA TAL-UNGERIJA,
      MALTA,
      IR-RENJU TAL-OLANDA,
      IR-REPUBBLIKA TAL-AWSTRIJA,
      IR-REPUBBLIKA TAL-POLONJA,
      IR-REPUBBLIKA PORTUGIŻA,
      IR-RUMANIJA,
      IR-REPUBBLIKA TAS-SLOVENJA,
      IR-REPUBBLIKA SLOVAKKA,
      IR-REPUBBLIKA TAL-FINLANDJA,
      IR-RENJU TAL-ISVEZJA,
      IR-RENJU UNIT TAL-GRAN BRITTANJA U L-IRLANDA TA’ FUQ,
      minn hawn ’il quddiem, “l-Istati Membri”, u
      IL-KOMUNITÀ EWROPEA,
      minn hawn ’il quddiem, “il-Komunità”,
      rappreżentata mill-Kunsill tal-Unjoni Ewropea,
      minn naħa waħda, u
      IR-RENJU TAL-MAROKK,
      minn hawn ’il quddiem, “il-Marokk”,
      min-naħa l-oħra,
      Wara li kkunsidraw l-Adeżjoni tar-Repubblika tal-Bulgarija u tar-Rumanija mal-Unjoni Ewropea u għalhekk mal-Komunità fl-1 ta’ Jannar 2007,
      FTIEHMU KIF ĠEJ:
      Artikolu 1
      Ir-Repubblika tal-Bulgarija u tar-Rumanija huma Partijiet għall-Ftehim Ewro-Mediterranju dwar is-Servizzi tal-Ajru bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra, iffirmat fi Brussell fit-12 ta’ Diċembru 2006 (minn hawn ’il quddiem “il-Ftehim”);
      Artikolu 2
      1.   Id-dispożizzjonijiet li ġejjin huma miżjuda mal-Anness II tal-Ftehim (Ftehimiet bilaterali bejn il-Marokk u l-Istati Membri tal-Komunità Ewropea):
      
                  (a)
               
               
                  wara l-ewwel punt:
                  
                              “—
                           
                           
                              Ftehim bejn ir-Repubblika Popolari tal-Bulgarija u r-Renju tal-Marokk dwar it-Trasport bl-Ajru, iffirmat f’Rabat fl-14 ta’ Ottubru 1966;”;
                           
                        
            
                  (b)
               
               
                  wara s-sittax-il punt:
                  
                              “—
                           
                           
                              Ftehim bejn il-Gvern tar-Repubblika Soċjalista tar-Rumanija u l-Gvern tar-Renju tal-Marokk dwar it-Trasport Ċivili bl-Ajru, iffirmat f’Bukarest fis-6 ta’ Diċembru 1971;
                              kif emendat l-aħħar mill-Memorandum ta’ Ftehim konkluż f’Rabat fil-29 ta’ Frar 1996;”.
                           
                        
            2.   Id-dispożizzjonijiet li ġejjin huma miżjuda mal-aħħar paragrafu tal-Anness III tal-Ftehim (awtorizzazzjonijiet għall-operazzjoni u permessi tekniċi: awtoritajiet kompetenti):
      
                  (a)
               
               
                  wara l-intestatura li tikkonċerna l-Belġju:
                  “Il-Bulgarija:
                  Direttorat Ġenerali tal-Amministrazzjoni tal-Avjazzjoni Ċivili
                  Ministeru għat-Trasport, it-Teknoloġija tal-Informazzjoni u l-Komunikazzjoni”;
               
            
                  (b)
               
               
                  wara l-intestatura li tikkonċerna ir-Repubblika Slovakka:
                  “Ir-Rumanija:
                  Direttorat Ġenerali tal-Infrastruttura u tat-Trasport bl-Ajru
                  Ministeru għat-Trasport u l-Infrastruttura”.
               
            Artikolu 3
      It-testi tal-Ftehim bil-Bulgaru u bir-Rumen, mehmuża ma’ dan il-Protokoll, huma awtentiċi bl-istess kundizzjonijiet għall-verżjonijiet lingwistiċi l-oħra.
      Artikolu 4
      1.   Dan il-Ftehim huwa approvat mill-Partijiet skont il-proċeduri tagħhom stess. Jidħol fis-seħħ fid-data tad-dħul fis-seħħ tal-Ftehim. Fil-każ fejn, intant, dan il-Protokoll ikun approvat mill-partijiet kontraenti f’data wara d-dħul fis-seħħ tal-Ftehim, il-Protokoll jidħol għalhekk fis-seħħ skont l-Artikolu 27(1) tal-Ftehim, fid-data li fiha l-partijiet ikunu nnotifikaw lil xulxin bit-twettiq tal-formalitajiet interni ta’ approvazzjoni.
      2.   Dan il-Protokoll għandu japplika fuq bażi provviżorja mid-data tal-iffirmar tiegħu mill-Partijiet.
      Artikolu 5
      Dan il-Protokoll huwa mfassal duplikatament fi Brussell, fit-18 ta’ Ġunju 2012 bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Isvediż, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż u bl-Għarbi, bit-testi kollha ugwalment awtentiċi.
      
         
            За дьржавите-членки
            Por los Estados miembros
            Za členské státy
            For medlemsstaterne
            Für die Mitgliedstaaten
            Liikmesriikide nimel
            Για τα κράτη μέλη
            For the Member States
            Pour les États membres
            Per gli Stati membri
            Dalīvalstu vārdā –
            Valstybių narių vardu
            A tagállamok részéről
            Għall-Istati Membri
            Voor de lidstaten
            W imieniu Państw Członkowskich
            Pelos Estados-Membros
            Pentru statele membre
            Za členské štáty
            Za države članice
            Jäsenvaltioiden puolesta
            För medlemsstaternas
            
               
            
               
         
         
            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            
               
            
               
         
         
            За Кралство Мароко
            Por el Reino de Marruecos
            Za Marocké království
            For Kongeriget Marokko
            Für das Königreich Marokko
            Maroko Kuningriigi nimel
            Για το Βασίλειο του Μαρόκου
            For the Kingdom of Morocco
            Pour le Royaume du Maroc
            Per il Regno del Marocco
            Marokas Karalistes vārdā –
            Maroko Karalystės vardu
            A Marokkói Királyság nevében
            Għar-Renju tal-Marokk
            Voor het Koninkrijk Marokko
            W imieniu Królestwa Maroka
            Pelo Reino de Marrocos
            Pentru Regatul Maroc
            Za Marocké kráľovstvo
            Za Kraljevino Maroko
            Marokon kuningaskunnan puolesta
            För Konungariket Marocko